Psalm 72 – Leer die koning om volgens u wil te regeer – Bybelskool
Written by Chris van Wyk on Mar 6, 2013 . Posted in Psalms, Psalms 42-72.
Hierdie Psalm is een van twee Psalms wat aan Salomo toegeskryf word (vgl. ook Ps. 127). Dit is ook een van 'n hele aantal Psalms wat fokus op die koning. Waar een van die ander koningspsalms, Psalm 2, fokus op die verhouding tussen die koning en God, fokus hierdie Psalm meer op die verhouding van die koning met die volk en die nasies. Die Psalm is dus waarskynlik gebruik by die kroning van 'n koning.
Aan die eenkant word God in die Psalm aangeroep om die koning te leer om te regeer soos God wil (vers 1), sodat die mense God kan dien van geslag tot geslag (vers 5) en daar vrede met die nasies kan wees (vers 8-11).
Aan die ander kant word die wil van God uitgespel en in praktiese terme voorgebid, waarin veral die handhawing van die reg van verdruktes (vers 2,4,12,14), armes (vers 4,12,13), swakkes (vers 13) en behoeftiges (vers 13) die prioriteite is. Dit is die primêre dinge waarop die koning moet fokus. Hy moet instaan vir dié wat dit nie vir hulleself kan doen nie. 'n Maatstaf wat ons gerus vandag nog kan aanlê vir leiers, in watter sfeer van die lewe ook al, maar natuurlik ook iets waarvoor ons moet bid en God se aangesig oor moet soek.
Dit is daarom ook 'n Psalm wat 'n mens onmiddellik laat dink aan die ideaal van die Messiaanse koning, dié een waarna die OT uitgesien het om dít alles waar te maak. Die NT prentjie van Jesus pas natuurlik perfek hierby in, veral as 'n mens sy toespraak in sy tuisdorp onthou, waar Hy die genadejaar van die Here aangekondig het vir armes, gevangenes, blindes en onderdruktes (Luk. 4).
Die Psalm kan in twee dele verdeel word:
Leer die koning om te regeer volgens u wil – vers 1-14. Let op hoe vers 1-5 sentreer rondom die handhawing van die reg vir dié wat dit nie self kan regkry nie. Dit het 'n enorme effek op mense se Godsbewussyn: "sodat die mense U kan dien." Selfs die natuur is bly as reg vir en onder mense geskied. Vers 5-7 sentreer weer om die lewe en voorspoed wat 'n regverdige koning vir sy mense bring. Dit het selfs 'n effek op die internasionale betrekkinge van die volk (vers 8-11). Daar is duidelike Messiaanse trekke in die beskrywing van die invloed wat die koning onder die nasies sal hê. Let ook op hoe die statuur van die koning juis groei uit sy deernis met dié wat hom nie kan terugbetaal nie: "hulle lewens sal kosbaar wes in sy oë" (vers 12-14).
Mag die koning lank lewe – vers 15-17. Om dit alles met oorgawe te kan doen, word vervolgens vir die koning self gebid, trouens alle mense opgeroep om gedurig vir hom te bid dat daar volop voorsiening in mense se behoeftes sal wees en die koning se naam vir altyd onthou sal word. Iets wat ons gerus self met oorgawe kan navolg!
Die laaste 3 verse sluit nie net die Psalm af nie, maar ook die 2de Psalmboek. God se Naam moet reg deur die wêreld geloof word, "Amen, ja, amen". Daarmee word hierdie versameling van Dawid se bydraes ook afgesluit.